钦定古今图书集成/历象汇编/乾象典/第088卷 > 性理会通 > 《雪赋》宋·谢惠连
## 钦定古今图书集成/历象汇编/乾象典/第088卷 > 性理会通 > 《雪赋》宋·谢惠连

岁将暮，时既昏，寒风积，愁云繁，梁王不悦，游于兔园，
乃置旨酒，命宾友，召邹生，延枚叟。相如末至，居客之
右。俄而微霰零，密雪下，王乃歌《北风》于卫诗，咏《南山》
于《周雅》。授简于司马大夫曰：“抽子秘思，骋子妍辞，侔
色揣，称为寡人赋之。”相如于是避席而起，逡巡而揖
曰：“臣闻雪宫建于东国，雪山峙于西域，岐昌发咏于”
来思，姬满申歌于《黄竹》。曹风以麻衣比色，楚谣以《幽
兰》俪曲，盈尺则呈瑞于丰年，袤丈则表沴于阴德。雪
之时义远矣哉！请言其始。若乃元律穷，严气升，焦溪
涸，汤谷凝，火井灭，温泉冰，沸潭无涌，炎风不兴，北户
墐扉，裸壤垂缯。于是河海生云，朔漠飞沙，连氛累霭，
掩日韬霞。霰淅沥而先集，雪纷糅而逐多。其为状也，
散漫交错，氛氲萧索；霭霭浮浮，瀌瀌奕奕；联翩飞洒，
徘徊委积。始缘甍而冒栋，终开帘而入隙。初便娟于
墀庑，末萦盈于帷席。既因方而为珪，亦遇圆而成璧；
盼隰则万顷同缟，瞻山则千岩俱白。于是台如重璧，
逵似连璐，庭列瑶阶，林挺琼树。皓鹤夺鲜，白鹇失素；
纨袖惭冶，玉颜掩嫮。若乃积素未亏，白日朝鲜。烂兮
若爥龙衔燿照昆山。尔其流滴垂冰，缘霤承隅，粲兮
若冯夷剖蚌列明珠。至夫缤纷繁骛之貌，皓汗皎洁
之仪，回散萦积之势，飞聚凝曜之奇。固展转而无穷，
嗟难得而备知。若乃申娱翫之无已，夜幽静而多怀。
风触楹而转响，月承幌而通晖。酌湘吴之醇酎，御狐
貉之“兼衣。对庭鶤之双舞，瞻云雁之孤飞。折园中之
萱草，摘阶上之芳薇。践霜雪之交积，怜枝叶之相违。
驰遥思于千里，愿接手而同归。”邹阳闻之，懑然心服，
有怀妍唱，敬接末曲。于是乃作而赋《积雪之歌》。歌曰：
“携佳人兮披重幄，援绮衾兮坐芳缛。燎薰炉兮炳明
烛，酌桂酒兮扬清曲。”又续而为《白雪之歌》。歌曰：“曲既
扬兮酒既陈，朱颜酡兮思自亲。愿低帷以昵枕，念解
珮而褫绅。怨年岁之易暮，伤后会之无因。君宁见阶
上之白雪，岂鲜耀于阳春。”歌卒，王乃寻绎吟翫，抚览
扼腕，顾谓枚叔，起而为乱。乱曰：“白羽虽白，质以轻兮；
白玉虽白，空守贞兮。未若兹雪，因时兴灭。元阴凝不
昧其洁，太阳曜不固其节。”节岂我名，洁岂我贞。凭云
升降，从风飘零。值物赋象，任地班形。素因遇立，污随
染成。纵心皓然，何虑何营。